แบงก์ไทยติดอันดับ แบรนด์ธนาคารทรงคุณค่าโลก
แม้ขนาดของธนาคารพาณิชย์ในประเทศไทย จะยังไม่ถือว่ามีขนาดใหญ่มากเป็นธนาคารระดับภูมิภาค (Regional)
12 ก.พ. 2558

โดย...ทีมข่าวการเงินโพสต์ทูเดย์
แม้ขนาดของธนาคารพาณิชย์ในประเทศไทย จะยังไม่ถือว่ามีขนาดใหญ่มากเป็นธนาคารระดับภูมิภาค (Regional) เมื่อเทียบกับธนาคารเพื่อนบ้านในสิงคโปร์และมาเลเซียบางแห่ง แต่สำหรับเรื่องของแบรนด์แล้ว คุณค่าและภาพลักษณ์ของแบรนด์ธนาคารอาจไม่ได้ขึ้นอยู่กับขนาดเงินทุนเสมอไป
ล่าสุด เว็บไซต์บริษัทที่ปรึกษา แบรนด์ ไฟแนนซ์ ในประเทศอังกฤษ ได้เปิดเผยผลการจัดอันดับ 500 แบรนด์ธนาคารทรงคุณค่าของโลกประจำปี 2558 ซึ่งมีธนาคารสัญชาติไทยติดถึง 8 อันดับ นำโดย “ธนาคารกสิกรไทย” และ “ธนาคารไทยพาณิชย์” ที่ยังขึ้นแท่นเป็น 1 ใน 10 แบรนด์ธนาคารทรงคุณค่าที่สุดในอาเซียนด้วย 
ในบรรดาธนาคารไทยทั้งหมดปีนี้ ได้รับการขยับอันดับขึ้นถึง 6 แห่ง นำโดยธนาคารกสิกรไทย ที่อยู่ในอันดับ 108 ของโลก และอันดับ 7 ในอาเซียน โดยขยับขึ้น 9.4% มีมูลค่าแบรนด์และ/หรือมาร์เก็ตแคปที่ 1,667 ล้านเหรียญสหรัฐ ในขณะที่ธนาคารไทยพาณิชย์ อยู่อันดับที่ 133 หรือที่ 8 ในอาเซียน มีมูลค่าแบรนด์ขยับขึ้น 6.7% อยู่ที่ 1,307 ล้านเหรียญสหรัฐ
ทวี ธีระสุนทรวงศ์ รองกรรมการผู้จัดการ สายงานธุรกิจลูกค้าบุคคลและเครือข่ายบริการ ธนาคารกสิกรไทย กล่าวว่า เรื่องของแบรนด์ไม่ใช่เพียงการแข่งขันด้านผลิตภัณฑ์หรือบริการทางการเงิน แต่ยังรวมถึงการทำกิจกรรมเพื่อสังคม (ซีเอสอาร์) รวมถึงการโฆษณาประชาสัมพันธ์ด้วย ซึ่งในปีที่ผ่านมา กสิกรไทยได้ดำเนินการในหลายด้าน จึงส่งผลให้ภาพลักษณ์ของแบรนด์ขยับดีขึ้น 
ขณะที่การแข่งขันภายในภูมิภาคในขณะที่กำลังจะมีการเปิดเสรีประชาคมเศรษฐกิจอาเซียน (เออีซี) นั้น ปัจจุบันอุตสาหกรรมธนาคารมีการแข่งขันที่รุนแรงขึ้นอยู่แล้ว จากการเข้ามาของเทคโนโลยีที่ทำให้ผู้บริโภคมีทางเลือกในการเข้าหาแหล่งทุนมากขึ้น และปัจจุบันก็มีต่างชาติเข้ามาแล้วอย่างต่อเนื่องทั้งในรูปแบบของการเปิดสาขา หรือการเทกโอเวอร์ อย่างไรก็ตามเชื่อว่าธนาคารไทยยังมีข้อได้เปรียบแบงก์ต่างชาติในหลายด้านอยู่
“ทุนเขามากกว่าเราแน่ แต่การเข้ามาแข่งในตลาดเล็กนั้นไม่ใช่เรื่องของการอัดทุน ซึ่งอาจไม่สอดคล้องกับประสิทธิผลที่ได้รับ เพราะยังมีเรื่องของฐานลูกค้า ตราบใดที่แบงก์ไทยยังสามารถพัฒนาตัวเองและอำนวยความสะดวกให้ลูกค้าได้ ก็ยังไม่น่าห่วงเท่าไร” ทวี กล่าว
ขณะที่ธนาคารกรุงไทย ขยับอันดับขึ้นมากที่สุด 29 อันดับ มาอยู่ที่ 172 โดยมีมูลค่าแบรนด์เพิ่มขึ้น 8.9% อยู่ที่ 899 ล้านเหรียญสหรัฐ
ธัญญพงศ์ ธรรมาวรานุคุปต์ รองกรรมการผู้จัดการใหญ่ ธุรกิจรายย่อยและเครือข่าย ธนาคารกรุงไทย กล่าวว่า ส่วนหนึ่งเป็นเพราะการออกผลิตภัณฑ์ของธนาคารที่ตอบโจทย์ลูกค้าในวงกว้างมากขึ้น ท่ามกลางการปรับภาพลักษณ์และบริการของธนาคาร รวมไปถึงการทำซีเอสอาร์ ทำให้ลูกค้ารู้สึกมีส่วนร่วมกับแบงก์ด้วย
ขณะนี้แม้จะยังไม่เปิดเออีซี แต่ภาคธนาคารก็มีการแข่งขันมากขึ้นแล้วในยุคของดิจิทัล สำหรับแบงก์ต่างชาตินั้นจะมีความได้เปรียบมากกว่าในด้านเทคโนโลยีและโนว์ฮาว แต่แบงก์ไทยก็มีจุดเด่นในเรื่องฐานลูกค้า แบรนด์องค์กร และการกระจายตัวในวงกว้างของแบรนด์ ซึ่งเหล่านี้ไม่ใช่เรื่องที่สามารถสร้างกันได้ในเวลาอันรวดเร็ว
ด้านธนาคารกรุงเทพ ขยับขึ้นมาอยู่ที่ 184 จาก 196 ในปีที่แล้ว มีมูลค่าเพิ่มขึ้น 6.9% อยู่ที่ 797 ล้านเหรียญสหรัฐ ธนาคารออมสิน ขึ้นไปอยู่ที่ 340 มีมูลค่าแบรนด์ 295 ล้านเหรียญสหรัฐ และธนาคารทหารไทย (ทีเอ็มบี) อยู่ที่ 392 มีมูลค่าแบรนด์ 233 ล้านเหรียญสหรัฐ
ส่วนธนาคารกรุงศรีอยุธยา มีอันดับร่วงลงเล็กน้อย 4 อันดับมาอยู่ที่ 193 มูลค่าแบรนด์ 761 ล้านเหรียญสหรัฐ และธนาคารธนชาต ร่วงลง 20 อันดับ อยู่ที่ 306 มีมูลค่าแบรนด์ 347 ล้านเหรียญสหรัฐ
สำหรับ 10 อันดับแบรนด์ธนาคารทรงคุณค่าที่สุดในอาเซียนนั้น เรียงตามลำดับคือ 1.ธนาคารดีบีเอส 2.ธนาคารไอซีบีซี 3.ธนาคารยูโอบี จากสิงคโปร์ 4.ธนาคารเมย์แบงก์ 5.ธนาคารซีไอเอ็มบี จากมาเลเซีย 6.ธนาคารมันดิรี จากอินโดนีเซีย 7.ธนาคารกสิกรไทย 8.ธนาคารไทยพาณิชย์ 9.ธนาคารบีอาร์ไอ และ 10.ธนาคารบีซีเอ จากอินโดนีเซีย
ทั้งนี้ ผลการจัดอันดับของแบรนด์ไฟแนนซ์ในนิตยสาร เดอะ แบงก์เกอร์ วัดผลจากหลายด้าน อาทิ ความยึดมั่นในแบรนด์ของลูกค้า ความแข็งแกร่งของแบรนด์ ไปจนถึงสถานะทางการเงินของธนาคาร